លោក​ ហ៊ុន សែន ​ថា​«កង្វល់​ដ៏​ធំ»​របស់​លោក​គឺ​ខ្លាច​ឆ្លង​កូវីដ១៩​ក្នុង​សហគមន៍​ក្រោយ​ចូល​ឆ្នាំ​ខ្មែរ
ប្រមុខ​រដ្ឋាភិបាល​បាន​ឲ្យ​ដឹង​ថា​ លោក​សង្កេត​ឃើញ​ប្រជា​ពលរដ្ឋ​​ ជាពិសេស​យុវជន ​និង​កូន​ក្មេង​ មិន​សូវ​ពាក់​ម៉ាស់​ឡើយ។​​ 
ភ្នំពេញ — លោកនាយករដ្ឋមន្រ្តី ហ៊ុន សែន នៅថ្ងៃសុក្រនេះបានអំពាវនាវឲ្យប្រជាពលរដ្ឋបន្តការពារខ្លួនពីជំងឺកូវីដ១៩ដើម្បីបញ្ចៀសការឆ្លងទ្រង់ទ្រាយធំក្រោយចូលឆ្នាំខ្មែរដែលលោកថាជា«កង្វល់ដ៏ធំ»របស់លោក។ លោក ហ៊ុន សែន បានថ្លែងបែបនេះនៅក្នុងដែលត្រូវបានផ្សព្វផ្សាយដោយសារព័ត៌មានស្និទ្ធនឹងរដ្ឋាភិបាលគឺ Fresh News។ ប្រមុខរដ្ឋាភិបាលបានឲ្យដឹងថាលោកសង្កេតឃើញប្រជាពលរដ្ឋជាពិសេសយុវជននិងកូនក្មេងមិនសូវពាក់ម៉ាស់ឡើយ។លោកចាត់ទុកការឆ្លងទ្រង់ទ្រាយធំក្រោយចូលឆ្នាំជាក្តីបារម្ភធំបំផុតរបស់លោកដែលលោកមិនចង់ឃើញឡើយ។ លោកបញ្ជាក់ថារដ្ឋាភិបាលនឹង«ប្រើអស់លទ្ធភាព»ដើម្បីជួយប្រជាពលរដ្ឋឲ្យបានសប្បាយក្នុងពេលចូលឆ្នាំនេះ។ លោកបញ្ជាក់ថា៖ «ហើយសូមបងប្អូនបន្តការសប្បាយរីករាយជាមួយនឹងចូលឆ្នាំនេះរហូតដល់ថ្ងៃបញ្ចប់ជាមួយនឹងការសង្ឃឹមថាមិនមានការឆ្លងក្រោយចូលឆ្នាំខ្មែរដែលជាកង្វល់ដ៏ធំរបស់ខ្ញុំព្រះករុណាខ្ញុំនៅក្នុងពេលនេះ»។ លោកនាយករដ្ឋមន្រ្តីក៏បានអំពាវនាវឲ្យប្រជាពលរដ្ឋធ្វើតេស្តប្រសិនបើមានការសង្ស័យនៃរោគសញ្ញាកូវីដ១៩ដើម្បីការពារខ្លួននិងក្រុមគ្រួសារ។ ទន្ទឹមនឹងនេះលោកនាយករដ្ឋមន្រ្តីក៏បានអំពាវនាវឲ្យប្រជាពលរដ្ឋទទួលយកការចាក់ដូសជំរុញផងដែរដើម្បីបង្កើនភាពស៊ាំក្នុងសហគមន៍។ លោក យង់ គិមអេង ប្រធានមជ្ឈមណ្ឌលអភិវឌ្ឍន៍និងសន្តិភាពថ្លែងថាការបើកឲ្យដើរលេងជារឿងដែលប្រជាពលរដ្ឋសប្បាយរីករាយ ប៉ុន្តែលោកថាប្រសិនបើខ្វះការប្រុងប្រយ័ត្នវាអាចមានការឆ្លងរាលដាលជំងឺកូវីដ១៩ក្នុងសន្ទុះខ្លាំងហើយអាចរាំងស្ទះដល់ដំណើរការសេដ្ឋកិច្ច។លោកចាត់ទុកការបើកឲ្យដើរលេងចូលឆ្នាំនេះ ជា«ការសាកល្បងមានភាពប្រថុយប្រថានខ្ពស់មួយ»។ លោកប្រាប់វីអូអេនៅថ្ងៃសុក្រថា៖ «បើសិនជាប្រជាពលរដ្ឋមិនគោរពតាមការកំណត់នៃវិធានការសុខភាពរបស់ក្រសួងសុខាភិបាលទេគឺវាជាហានិភ័យខ្ពស់ហើយក៏វាធ្វើឲ្យយើងប្រថុយប្រថានខ្ពស់ដែរជុំវិញការរីករាលដាលនៃកូវីដ១៩នេះបាទ»។ កាលពីថ្ងៃទី១២ ខែមេសា ឆ្នាំ២០២២ នៅមុនចូលឆ្នាំខ្មែរពីរថ្ងៃរដ្ឋាភិបាលបានសម្រេចដាក់ខេត្តចំនួន៤សាកល្បងលើកលែងកាតព្វកិច្ចពាក់ម៉ាស់ដែលរួមមានខេត្តរតនគិរី ស្ទឹងត្រែងមណ្ឌលគិរីនិងខេត្តព្រះវិហារ។ ប៉ុន្តែកាតព្វកិច្ចពាក់ម៉ាស់ក្នុងខេត្តនេះត្រូវតែបន្តអនុវត្តសម្រាប់អ្នកជំងឺកូវីដ១៩និងអ្នកដែលមានការពាក់ព័ន្ធអ្នកមានកូវីដ១៩និងការចេញក្រៅភូមិសាស្ត្រទៅក្នុងខេត្តផ្សេង។ លោកយង់ គិមអេងយល់ថាការសាកល្បងមិនពាក់ម៉ាស់មិនគួរឡើយធ្វើឡើងក្នុងពេលចូលឆ្នាំខ្មែរនេះ។ វាគួរធ្វើឡើងក្នុងកាលៈទេសៈធម្មតា។លោកចាត់ទុកថានេះជា«ការសាកល្បងប្រថុយប្រថានបន្តិច»។ ទោះជាយ៉ាងណា លោកថាប្រសិនការសាកល្បងនេះទទួលបានជោគជ័យ វាក៏ជាសូចនាករនៃការវ៉ាស់ស្ទង់ប្រសិទ្ធភាពវ៉ាក់សាំងបង្ការជំងឺកូវីដ១៩ និងភាពស៊ាំក្នុងសហគមន៍កម្ពុជា។ គួរបញ្ជាក់ថា រដ្ឋាភិបាលកម្ពុជាបានបើកប្រទេសចាប់តាំងចុងឆ្នាំ២០២១ហើយអនុញ្ញាតឲ្យប្រជាពលរដ្ឋអាចប្រារព្ធពិធីបុណ្យចូលឆ្នាំខ្មែរក្រោយខកខានរយៈពេល២ឆ្នាំជាប់គ្នាដោយសារការរីករាលដាលខ្លាំងនៃជំងឺកូវីដ១៩កាលពីពេលនោះ៕